ต่างชาติลุยซื้อลือสลายแดง ปัญหาจบเร็วเฮโลเข้าหุ้น2พันล.
หุ้นลือสลายม็อบ ต่างชาติมั่นใจปัญหาการเมืองจบเร็ว ลุยซื้อกว่า 2,000 ล้านบาท
22 เม.ย. 2553

หุ้นลือสลายม็อบ ต่างชาติมั่นใจปัญหาการเมืองจบเร็ว ลุยซื้อกว่า 2,000 ล้านบาท
ดัชนีตลาดหุ้นวันที่ 21 เม.ย. 2553 ผันผวนจากแรงขายทำกำไรหุ้นที่ขึ้นมาแรงวันก่อนหน้า สลับด้วยแรงซื้อตามกระแสการข่าวทั้งฝ่ายรัฐบาลและกลุ่มคนเสื้อแดง โดยตลอดทั้งวันมีกระแสข่าวลือแพร่สะพัดถึงการสลายการชุมนุมกลุ่มคนเสื้อแดงของรัฐบาลภายใน 1-2 วันนี้ รวมทั้งพนักงานบริษัทต่างๆ ที่อยู่ในย่านทำการบริเวณที่มีความเสี่ยง ถูกปล่อยตัวกลับบ้านเร็วกว่าปกติ 
ทั้งนี้ ทำให้คาดการณ์ว่าหากมีการปราบผู้ชุมนุมจริง จะทำให้ปัญหาจบเร็ว ส่งผลให้มีแรงซื้อจากนักลงทุนต่างชาติเข้ามาในช่วงบ่ายพยุงหุ้นไม่ให้หุ้นแรง
ดัชนีปิดตลาดที่ 757.85 จุด ลดลง 7.91 จุด หรือ 1.03% มูลค่าการซื้อขาย 24,138 ล้านบาท แบ่งซื้อขายรายกลุ่มต่างชาติซื้อสุทธิ 2,067 ล้านบาท สถาบันขายสุทธิ 175 ล้านบาท บัญชี บล. ซื้อสุทธิ 164 ล้านบาท และรายย่อยขายสุทธิ 2,056 ล้านบาท 
ผู้บริหารระดับสูงของบริษัทหลักทรัพย์จัดการกองทุน (บลจ.) แห่งหนึ่ง เปิดเผยว่า ยอดซื้อสุทธิของนักลงทุนสถาบันเมื่อวันที่ 20 |เม.ย. จนทำให้ดัชนีเพิ่มขึ้น 5% นั้น น่าจะมาจากกองทุนขนาดใหญ่ คือ กองทุนบำเหน็จบำนาญข้าราชการ (กบข.) หรือประกันสังคม เข้ามาซื้อด้วยเงินจำนวนมาก หลังจากดัชนีตกลงมาถึง 720-730 จุด
“พอมีรายใหญ่ซื้อนำ รายเล็กๆ ก็ซื้อตาม และวันก่อนหน้านั้นนักลงทุนต่างชาติซื้อ หลายคนเห็นแล้วก็ตกใจเข้าไปซื้อ เพราะกลัวจะตกขบวน” ผู้บริหารรายนี้ กล่าว
นอกจากนี้ แหล่งข่าวเปิดเผยว่า นักลงทุนสถาบัน โดยเฉพาะกองทุนรวมจำนวนมากที่ขายหุ้นออกไปตั้งแต่ดัชนี 820-830 จุด ทำให้มีหุ้นในพอร์ตลดลง ดังนั้นเมื่อเห็นราคาหุ้นตกลงมาจนถึงระดับหนึ่งที่คิดเหมาะสมจึงเข้าไปซื้อเก็บไว้ส่วนหนึ่งก่อน 
ขณะเดียวกันนักลงทุนต่างชาติที่เข้ามาซื้อสุทธิหนักกว่า 2,000 ล้านบาท กลับมองว่าหากมีการดำเนินการขั้นเด็ดขาด ทำให้ปัญหาจบเร็ว 
ด้านธนาคารกรุงศรีอยุธยา (BAY) ไตรมาส 1/2553 กำไรสุทธิ 2,069 ล้านบาท เพิ่มขึ้น 100% จากงวดเดียวกันของปี เป็นผลจากรายได้ที่มิใช่ดอกเบี้ยและรายได้ดอกเบี้ยและเงินปันผลรับสุทธิเพิ่มขึ้น ตั้งสำรองค่าเผื่อหนี้สูญและหนี้สงสัยจะสูญ 3,182 ล้านบาทธนาคารซีไเอ็มบี ไทย (CIMBT) กำไรสุทธิ 348.14 ล้านบาท กำไรต่อหุ้น 0.03 บาท เพิ่มขึ้น 236% จากช่วงเดียวกันของปีก่อนขาดทุนสุทธิ 256.51 ล้านบาท ขาดทุนต่อหุ้น 0.03 บาท